মেট্রোর কাজ কেন আটকে? কী জবাব দিলেন অমিত শাহ? দেখুন

কলকাতা: কলকাতায় এসে বাংলায় বিজেপি (BJP) সরকার গড়ার ডাক দিলেন কেন্দ্রীয় স্বরাষ্ট্রমন্ত্রী অমিত শাহ (Amit Shah)। ভোটের হিসেব দেখিয়ে সেই সম্ভাবনাকে আরও জোরালো করার চেষ্টা করলেন। সেই সঙ্গে মতুয়াদের ফের আশা দেওয়া এবং রাজ্যের তৃণমূল সরকারকে নানা ইস্যুতে নিশানাও করলেন। কিন্তু কলকাতার বুকে কেন্দ্রচালিত মেট্রো (Kolkata Metro) প্রকল্পকে নিয়ে প্রশ্ন করতেই সোজা উত্তর এল না অমিত শাহর তরফে।

অলকাতা মেট্রোর কাজ কেন আটকে রয়েছে, কেন তাতে দেরি হচ্ছে – এই নিয়ে প্রশ্ন করতেই রাজ্যকে নিশানা করলেন অমিত শাহ। মেট্রোর কাজ আটকে থাকার নেপথ্যে তিনি জমি না মেলার কারণকেই দেখালেন এদিন। সেই সঙ্গে তুললেন রাজ্যের সহযোগিতা না মেলার অভিযোগও। এদিন স্বরাষ্ট্রমন্ত্রী বলেন, “সাতটা চিঠি মমতাজিকে লিখেছি। গত ছয় বছরে স্বরাষ্ট্রসচিব তিন বার পশ্চিমবঙ্গে এসে বৈঠক করেছেন। তার পরেও তৃণমূলের সরকার কেন জমি দিচ্ছে না?”

আরও পড়ুন: শুধু আটকাবো না, অনুপ্রবেশকারীদের বেছে বেছে ভারত থেকে বার করবো: শাহ

একইসঙ্গে অমিত শাহ এদিন বিভিন্ন রাজ্যের মেট্রো প্রকল্পের কথা উল্লেখ করে বলেন, “ভারত সরকার পুরো দেশে পরিকাঠামো উন্নয়নের কাজ করছে। সব জায়গায় পরিকাঠামো উন্নয়নের কাজ হচ্ছে, শুধু পশ্চিমবঙ্গে কেন আটকাচ্ছে? তামিলনাড়ু, তেলঙ্গানায় কেন সমস‍্যা হচ্ছে না? অখিলেশ যাদব মুখ‍্যমন্ত্রী থাকাকালীন কেন উত্তরপ্রদেশেও সমস্যা হয়নি?”

অমিত শাহ এদিন আরও বলেন, “উন্নয়ন চলে গিয়েছে সিন্ডিকেটের কবলে। বিজেপি সরকার গঠন করার পরে বঙ্গ গৌরব, বঙ্গ সংস্কৃতির পুনর্জাগরণ ঘটাব। স্বামী বিবেকানন্দ, বঙ্কিমবাবু, গুরুদেব এবং শ‍্যামাপ্রসাদের স্বপ্নের বাংলা বানাব।”