কলকাতা মেট্রোয় স্ট্রিট ডগ, নিরাপত্তা–স্বাস্থ্যবিধি নিয়ে প্রশ্ন

কলকাতা: কলকাতা মেট্রোর (Kolkata Metro) কামরাতেই সওয়ার এক সারমেয়। কখনও কোনও যাত্রীর পায়ের তলায় বসছে, কখনও আবার অন্য কারও কাছে গিয়ে আদর খাচ্ছে। মেট্রোর কামরায় ‘স্ট্রিট ডগ’ (Street Dog In Kolkata Metro)—ভিডিও ভাইরাল হতেই নিরাপত্তা–স্বাস্থ্যবিধি নিয়ে প্রশ্ন উঠতে শুরু করেছে। মেট্রোর তরফে বিবৃতি দিয়ে জানানো হল, ঠিক কী ঘটেছিল ওই রাতে।

মেট্রো কর্তৃপক্ষের তরফে জানিয়েছে, বাজির আওয়াজে ভয় পেয়ে মেট্রোর মধ্যে কুকুর ঢুকে পড়েছিল। কালীপুজোর রাতে শব্দের ভয়ে অনেক পথকুকুরই আশ্রয় নিয়েছিল একাধিক মেট্রো স্টেশনে। তাদের ও তাদের জন্য যাতে যাত্রীদের সমস্যা না হয় তা দেখা হয়েছে। কোনওভাবে কুকুরটি মেট্রোয় উঠে পড়ে। কুকুরটিকে আধিকারিকরা বের করে নিয়ে যান। পাশাপাশি মেট্রোর তরফে নিশ্চিত করা হয়ছে কোনও প্রাণীরই ক্ষতি না করেই প্রয়োজনে সংশোধনমূলক ব্যবস্থা নেওয়া হয়। এক্ষেত্রেও তাই হয়েছে।